გაბრიელ პარის გორდილიო

გაბრიელ პარის გორდილო (დ. 8 მარტი, 1910 – გ. 21 მარტი, 2008) — კოლომბიელი სამხედრო ოფიცერი და პოლიტიკოსი, კოლომბიის 27-ე პრეზიდენტი, რომელიც ქვეყანას მართავდა 1957 წლის მაისიდან 1958 წლის აგვისტომდე, გენერალ გუსტავო როხას პინილიას გადადგომის შემდეგ. პარისმა ოთხწლიანი სამხედრო დიქტატურის შემდეგ რეჟიმის საარჩევნო დემოკრატიაზე გადასვლას გაუწია ზედამხედველობა და ძალაუფლება ეროვნული ფრონტის წარმომადგენელ ალბერტო ლიერას კამარგოს გადააბარა.

ბიოგრაფია
გაბრიელ პარისი დაიბადა 1910 წლის 8 მარტს, იბაგეში. მან სწავლა მშობლიურ ქალაქში, ბიჭების სკოლაში დაიწყო. შემდგომ პარისი სწავლობდა იბაგეს სან სიმონის კოლეჯში, ტოლიმას დეპარტამენტში. სწავლის დასრულების შემდეგ პარისი კოლუმბიის არმიაში ჩაირიცხა და 1928 წელს მან დაამთავრა ხოსე მარია კორდოვას აკადემია. 1929 წლის 11 დეკემბერს გაბრიელს კავალერიის ლეიტენანტის წოდება მიენიჭა და კოლომბიის უმაღლეს სამხედრო სკოლაში, „ჯგუფი №1 პაესში“ დაინიშნა, სადაც მან კარიერის უმეტესი ნაწილი გაატარა.

ოფიცრის რანგში დაწინაურება
გაბრიელ პარისი 1941 წელს კოლომბიის უმაღლეს სამხედრო სკოლაში მაიორის წოდებით დაწინაურდა. 1941 წელს იგი ლეიტენანტ-პოლკოვნიკად დაწინაურდა და სასწავლებლად ამერიკის შეერთებული შტატების ფორტ ლივენვორტში გაგზავნეს. მოგვიანებით პარისი კოლომბიის უმაღლეს სამხედრო სკოლაში მწვრთნელად და ცხენოსანი და ვეტერინარული ჯარის უფროსად დაინიშნა. 1949 წელს იგი „ჯგუფი №2 რონდონის“ დანაყოფის მეთაურად დაინიშნა, ხოლო 1950 წელს - ბარანკილიაში დაბანაკებული მეორე ბრიგადის უფროსად. მოგვიანებით, გაბრიელი მედელინში ბაზირებული მეოთხე ბრიგადის მეთაურად დაინიშნა.

როხას პინილასის მმართველობის დროს
პრეზიდენტ გუსტავო როხას პინილას მმართველობის დროს პარისი მრავალ საჯარო თანამდებობაზე დაინიშნა.

არმიის გენერალი
გაბრიელ პარისი ბრიგადის გენერლად დააწინაურეს 1953 წლის 28 თებერვალს და კოლმბიის არმიის მეთაურად დაინიშნა. იმავე წლის 27 ივნისს პარისი გაეროს უშიშროების საბჭოს განიარაღების კომისიაში კოლომბიის ალტერნატიულ წარმომადგენლად დაინიშნა, როგორც კოლომბიის ელჩი გაეროში.

სამინისტროები
გაბრიელი იუსტიციის მინისტრად 1954 წლის 9 თებერვალს დაინიშნა, ხოლო მოგვიანებით, 7 აგვისტოს, ომის მინისტრად. იგი ასევე დროებით საგარეო საქმეთა სამინისტროს ხელმძღვანელობდა. პარისი გარკვეული დროის განმავლობაში კოლომბიის პრეზიდენტი იყო, რომლის დროსაც გენერალი როხას პინილა ეკვადორს 1955 წლის 30 ივლისიდან 2 აგვისტომდე ეწვია. 1956 წლის 29 თებერვალს პარისი გენერალ-მაიორის წოდებით დააწინაურეს.

არმიის პირველი გენერალ-მაიორი
1956 წლის თებერვალში ბრიგადის გენერლები გუსტავო ბერიო და გაბრიელ პარისი გენერალ-მაიორის წოდებაში დაწინაურდნენ და ამ წოდების პირველ ოფიცრებად იქცნენ. ომის სამინისტროს უფროსის რანგში პარისმა შინაგან საქმეთა სამინისტრო 1957 წლის 28 თებერვალს, ენრიკე არბოლედა ვალენსიას გადადგომის შემდეგ დაიკავა; ხოლო საგარეო საქმეთა სამინისტრო 1956 წლის 24 ივლისიდან 2 სექტემბრამდე.

დაჯილდოებები
1996 წელს გაბრიელ პარისი ბოგოტას მუნიციპალურმა საბჭომ დააჯილდოვა სიმონ ბოლივარის ქანდაკების პლაზა მერიზე აღმართვის 150 წლის იუბილესთან დაკავშირებით. ქანდაკება შესწირა გაბრიელის დიდმა ბაბუამ, დონ ხოსე იგნასიო პარის რიკაურტემ. 2000 წელს კოლომბიის მაშინდელმა პრეზიდენტმა, ანდრეს პასტრანამ, იგი საპატიო „სამი მზის“ გენერლის წოდებით დააწინაურა. 2002 წელს პარისი დაესწრო ალვარო ურიბეს ინაუგურაციას კოლომბიის პრეზიდენტის პოსტზე.

გარდაცვალება
რესპირატორული დაავადების გამო ყოფილი პრეზიდენტი პარისი 2008 წლის 10 მარტს, სან სებასტიან დე ჟირარდოს კლინიკაში გადაიყვანეს, სადაც თერთმეტდღიანი სამედიცინო დახმარების შემდეგ, გაბრიელ პარისი 98 წლის ასაკში გარდაიცვალა.

პირადი ცხოვრება
1936 წლის 28 სექტემბერს გაბრიელ პარისი დაქორწინდა მარია ფელიზა კევედო პარისზე (მისი ბიძაშვილი) (1911 წლის 11 მაისი - 1994 წლის 17 ივნისი) და შეეძინა ოთხი შვილი: გაბრიელი, ხაიმე, გლორია და ლიგია კაროლინა პარის კევედო.

აღიარებები და ჯილდოები
სამხედრო კარიერის განმავლობაში გენერალი პარისი დაჯილდოვდა 20 წლიანი სამსახურის მედლით, ბოიაკას ოფიციალური ხარისხის ორდენით, ანტონიო ნარინიოს დიდი ოფიცრის დამსახურების ორდენით, ანტონიო რიკაურტეს დიდი ოფიცრის საჰაერო დამსახურების ჯვრით, 13 ივნისის დიდი ჯვრის სამხედრო ორდენით, ადმირალ პადილას დიდი ოფიცრის საზღვაო ორდენით და საფრანგეთის საჰაერო დამსახურების მედლით. როდესაც მან ძალაუფლება გადასცა, პრეზიდენტმა ლერიასმა იგი ბოიაკას დიდი ჯვრის ორდენით დააჯილდოვა.

2010 წელს, ინფორმაციისა და კომუნიკაციების ტექნოლოგიების სამინისტრომ გამოუშვა გენერალ პარისის სახელობის საფოსტო მარკა კოლომბიის პრეზიდენტების სერიის ფარგლებში. ხოლო 2013 წლის 25 იანვარს, კოლომბიის სამხედრო ძალების გენერალურმა სარდლობამ გააქტიურა მე-20 სპეციალური ენერგეტიკული და საგზაო ბატალიონი „გენერალი გაბრიელ პარისი“, რომელიც ბრიგადას ექვემდებარებოდა და ნარინიოს დეპარტამენტში მოქმედებდა.